6.12.2022
SK
Úradný vestník Európskej únie
C 465/5 Utorok 3. mája 2022
G.
keďže využitie potenciálu modrého hospodárstva nesmie slúžiť ako zámienka na podrobenie morí a oceánov formám využívania zdrojov a modelom rastu, ktoré sa už ukázali ako neudržateľné; keďže morské a oceánske zdroje sa musia využívať prísne v súlade s potrebou ich správneho riadenia a ochrany bez toho, aby sa menila rovnováha morských ekosystémov;
H.
keďže v smernici o námornom priestorovom plánovaní sa uvádza, že členské štáty musia zohľadniť interakcie činností a používania, ako sú akvakultúra, rybolov, zariadenia a infraštruktúry na výrobu energie z obnoviteľných zdrojov, ako aj podmorské káble, podporovať koexistenciu výynamných činností a uplatňovať prístup založený na ekosystémoch;
I.
keďže modré hospodárstvo, ktoré sa rozvíja v rámci ekologických limitov, a teda nielen odvetvia rybolovu a akvakultúry, ale všetky dotknuté námorné odvetvia, musia rovnako rešpektovať environmentálne, sociálne a hospodárske piliere, aby sa mohli považovať za udržateľné;
J.
keďže cieľom spoločnej rybárskej politiky (ďalej len „SRP“) je zaručiť riadnu ochranu a riadenie morských biologických zdrojov a zabezpečiť, aby boli rybolovné a akvakultúrne činnosti dlhodobo environmentálne udržateľné a riadené spôsobom, ktorý je v súlade s cieľmi dosiahnuť prínosy v hospodárskej a sociálnej oblasti a v oblasti zamestnanosti a prispievať k dostupnosti potravinových zásob;
K.
keďže SRP by mala prispievať k rastu produktivity a dôstojnej životnej úrovni v odvetví rybárstva vrátane odvetvia maloobjemového rybolovu, ako aj k stabilným trhom, a mala by zabezpečiť dostupnosť potravín;
L.
keďže v rámci cieľa udržateľného rozvoja č. 14 je nevyhnutné chrániť oceány, moria a morské zdroje a podporovať ich udržateľné využívanie, zatiaľ čo cieľom udržateľného rozvoja č. 2 je zaručiť potravinovú bezpečnosť; keďže čiastkový cieľ 14.1 stanovuje cieľ prevencie a výrazného zníženia všetkých druhov znečistenia morí do roku 2025, najmä v dôsledku činností na pevnine vrátane znečistenia odpadkami a živinami;
M.
keďže oceán má zásadný význam pre život na Zemi, produkuje 50 % kyslíka v atmosfére, absorbuje približne 25 % emisií oxidu uhličitého vyprodukovaných človekom a 90 % prebytočného tepla v klimatickom systéme, ako aj pre reguláciu globálnej klímy;
N.
keďže obnova, ochrana, zachovanie a udržateľné využívanie morskej biodiverzity má zásadný význam pre zdravie oceánov, v ktorých žijú milióny druhov, a teda pre ochranu zdravia a poskytovanie základu morských a námorných činností;
O.
keďže zber údajov na vedecké monitorovanie a hodnotenie populácií v moriach a oceánoch vrátane hodnotenia toho, či sú tieto populácie v rámci bezpečných biologických limitov, má zásadný význam pre ich udržateľné riadenie;
P.
keďže významné časti oceánov a morského dna zostávajú nepreskúmané, najmä hlbokomorské, a keďže je potrebný ďalší výskum, aby sa zabezpečilo, že všetky činnosti v rámci modrého hospodárstva budú plne udržateľné;
Q.
keďže rybolov a akvakultúra sú kľúčovými odvetviami modrého hospodárstva a sú dôležitým zdrojom bielkovín a mikroživín, ktoré sú nevyhnutné pre potravinovú bezpečnosť a ľudské zdravie;
R.
keďže morská biodiverzita v Európe je pod tlakom, pričom vysoký podiel posudzovaných morských druhov a biotopov sa nachádza v „nepriaznivom“ alebo „neznámom“ stave ochrany; keďže strata morskej biodiverzity má významný environmentálny, sociálny a hospodársky vplyv na odvetvie rybárstva EÚ, na pobrežné a ostrovné územia a na najvzdialenejšie regióny, a preto sa musí zvrátiť; keďže biodiverzita sa musí obnoviť v spolupráci so všetkými zainteresovanými stranami, a najmä s odvetvím rybárstva a s vedeckou obcou;
S.
keďže hlavnou zainteresovanou stranou v diskusii o potenciáli modrého hospodárstva ekonomiky a spôsoboch jeho využitia sú pobrežné a ostrovné spoločenstvá;